《河津寺歌》
清代·朱琦

盘陀高不极，碧水环其根。其上有古寺，其阳为寺门。

松桧昼阴龙象閟，藤萝岁久浮图昏。老僧四五辈，见客如惊麇。

孤烟出香积，破衲缝秋云。山长水远何寥廓，况复边秋木黄落。

钟梵空余出世音，风尘谁展匡时略。宦海飘飘一叶身，东西南北久迷津。

出门上马欲有问，寺里山僧应笑人。

作者简介：（?—1861）广西桂林人。字伯韩，一字濂甫。道光十五年进士。为御史时数上疏论时务，以抗直闻。家居办团练以抗太平军。后以道员总团练局，助守杭州，城破死。文宗桐城派，有《怡志堂诗文集》。